Selvom regeringen har opfordret danskerne til at sløjfe påskeferien i sommerhuset og i stedet blive hjemme på grund af coronavirus, oplever flere udlejningsbureauer interesse fra danskere, der vil leje deres huse i den kommende uge.

Det gælder for eksempel Købmand Hansens Ferieudlejning, der har 800 sommerhuse i Henne Strand.

- Vi har heldigvis oplevet, at der er danskere, som gerne vil i sommerhus i påsken, fortæller direktør Lars Ravnholt.

Samme oplevelse har DanCenter Hejlsminde, der har sommerhuse i Haderslev, Aabenraa og Kolding. Det fortæller bureauleder Lone Gravers.

- Lige nu kommer der mange danske bookinger. Og hver dag kommer der en masse hastebookinger, både til på lørdag (i dag, red.) og i løbet af påskeugen.

Også Feriepartner i Blåvand og Sol og Strand, som udlejer sommerhuse i hele landet, oplever danskere, der booker sommerhuse hen over påsken.

Positivt og overraskende

Det både glæder og overrasker Carlos Villaro Lassen, der er direktør i Feriehusudlejernes Brancheforening, der de seneste dage har fået lignende meldinger fra bureauer på Sjælland.

- For en uge siden troede jeg ikke, det var muligt. Vi har hørt fra mange danskere, der ikke mente, at det var fornuftigt at tage i sommerhus. Men noget tyder på, at folk har tænkt sig lidt om.

Carlos Villaro Lassen understreger, at det ifølge regeringen ikke er ulovligt at tage i sommerhus, men at man skal tage sine forholdsregler og følge myndighedernes anbefalinger.

Folk skal bare huske at passe på de lokale og tage gode hensyn, for eksempel ved at blive i bilen under færgeoverfarten og handle stort ind en ad gangen. Carlos Villaro Lassen, direktør, Feriehusudlejernes Brancheforening

- Sommerhuse er et oplagt sted at isolere sig og en tryg ferieform i disse coronatider. Folk skal bare huske at passe på de lokale og tage gode hensyn, for eksempel ved at blive i bilen under færgeoverfarten og handle stort ind en ad gangen, siger han.

Læs også : Professorens råd til sommerhusture i påsken: Tag bilen og køb ind hjemmefra

Kan ikke redde indtjeningen

Hos Købmand Hansens Ferieudlejning betyder det dog langt fra, at bureauet har genudlejet alle de huse, som tyske turister oprindeligt havde booket og siden aflyst, da grænserne lukkede.

Og antallet af danske sommerhusgæster i påsken er ikke nok til, at de tabte tyske euro kan tjenes ind igen, siger Lars Ravnholt.